KIRJALLINEN KYSYMYS P-2688/99

esittäjä(t): Wolfgang Kreissl-Dörfler (Verts/ALE) komissiolle

(11. tammikuuta 2000)

Aihe: EU:n ja ATK-maiden väliset etuuskohtelusopimukset ja niiden yhteensopivuus WTO:n sääntöjen kanssa

Agence Europen 1. joulukuuta 1999 julkaiseman raportin mukaan WTO:n uusi apulaispääjohtaja Miguel Rodríguez Mendoza on kumonnut komission väitteen siitä, että Lomén poikkeuksella on tulevaisuus vain siinä tapauksessa, että AKT-maat hyväksyvät EU:n ehdottamat alueelliset talouskumppanuussopimukset (REPA).

Raportin mukaan Rodríguez Mendoza on todennut, että WTO sallii teollisuusmaiden kehitysmaille myöntämän etuuskohtelun ja että hän on voimakkaasti kieltänyt sellaisen yksittäisen WTO:n säännön olemassaolon, jonka mukaan etuuskohtelusopimukset olisi muunnettava vapaakauppasopimuksiksi.

Voiko komissio ottaa kantaa edellä esitettyihin WTO:n apulaispääjohtajan lausuntoihin ja vastata seuraaviin kysymyksiin:

1. Aikooko komissio tehdä tarvittavat mukautukset kantaansa neuvoteltaessa Lomén sopimuksen seuraajasta ja lopettaa vaatimasta alueellisia vapaakauppasopimuksia?

2. Kun pidetään mielessä, että Lomén sopimus umpeutuu 28. helmikuuta 2000, onko komissio jo anonut WTO:lta poikkeuksen jatkamista ja jos vastaus on kielteinen, miksi ei?

3. Onko komissio harjoittanut vuoropuhelua kuluneina vuosina Lomén sopimusta seuraavista neuvotteluista asiaankuuluvien WTO:n elinten kanssa ja missä määrin?

Poul Nielsonin komission puolesta antama vastaus

(3. helmikuuta 2000)

Maailman kauppajärjestön (WTO) apulaispääjohtajan lausunnoksi esitetty lausunto on harhaanjohtava.

Ei ole olemassa mitään WTO-säännöstä, jossa vaadittaisiin etuuskohtelusopimusten muuttamista vapaakauppasopimuksiksi. Tässä suhteessa lausunto on oikea, eikä komissio ole koskaan väittänyt toisin.

Tosiasia on myös se, että WTO-säännöissä teollisuusmaiden sallitaan myöntää kaupan etuuskohtelua kehitysmaille. Tässä suhteessa lausunto on myös oikea, mutta on tarpeen lisätä, että näin on ainoastaan, jos kyseisellä kaupan etuuskohtelulla ei syrjitä kehitysmaita, jotka ovat sosiaalisessa ja taloudellisessa kehityksessä samalla tasolla. Nykyinen Afrikan, Karibianmeren ja Tyynenmeren valtioille myönnetty yksipuolinen etuuskohtelu, jolla otetaan käyttöön kehitysmaiden välinen syrjintä ainoastaan maatieteellisin perustein, on vastoin WTO-säännöksiä. Kyseistä etuuskohtelua voidaan pitää yllä vain, jos siihen on myönnetty poikkeus.

Maaliskuussa 1999 Dakarissa pidetyssä yhteisön ja AKT-maiden ministerikokouksessa sovittiin, että nykyistä yksipuolista kaupan etuuskohtelua ei voida pitää yllä määräämättömän ajan. Nykyisen etuuskohtelun jatkamiseksi on siten pyydettävä poikkeuslupaa. Tämän ajanjakson päättyessä otetaan käyttöön uudet kauppajärjestelyt, jotka ovat täysin WTO-säännösten mukaisia. Yhteisön ja AKT-maiden joulukuussa 1999 pidetyssä ministerikokouksessa päätettiin myös laatia virallinen poikkeuslupapyyntö, joka toimitetaan WTO:lle heti kun valmisteluajanjakson aikana voimassa olevaksi tarkoitettu, ehdotettua kauppajärjestelyä kuvaava teksti on saatu valmiiksi lähiviikkoina.

Komissio on aina ollut sillä kannalla, että selvä ja ehdoton sitoutuminen uuden WTO-sääntöjen mukaisen kauppajärjestelyn käyttöön ottamiseen valmisteluajanjakson jälkeen lisäisi merkittävästi mahdollisuuksia saada uusi poikkeuslupa. Tämä kanta on vahvistettu useissä yhteyksissä komission ja WTO:n sihteeristön neuvottelujen aikana. WTO:n apulaispääjohtajan lausunto ei ole ristiriidassa tämän kannan kanssa.